## Odluka Ustavnog suda Republike Hrvatske broj:U-IIIA-2902/2005 od 2. svibnja 2006.

### NN 59/2006 (29.5.2006.), Odluka Ustavnog suda Republike Hrvatske broj:U-IIIA-2902/2005 od 2. svibnja 2006.

# USTAVNI SUD REPUBLIKE HRVATSKE

**1437**

Ustavni sud Republike Hrvatske, u Drugom vijeću za odlučivanje o ustavnim
tužbama, u sastavu sutkinja Jasna Omejec, predsjednica Vijeća, te suci Marijan
Hranjski, Mario Kos, Ivan Matija, Ivan Mrkonjić i Vice Vukojević, članovi
Vijeća, odlučujući o ustavnoj tužbi koju su podnijeli I. M., sin I. i M. M., sin
I., obojica iz K. Š., koje zastupa M. B., odvjetnik u S., na sjednici održanoj
2. svibnja 2006. godine, jednoglasno je donio

## ODLUKU

I. Ustavna tužba se usvaja.
II. Općinski sud u Kaštel Lukšiću dužan je donijeti odluku u predmetu koji se
vodi pred tim sudom pod poslovnim brojem: P-1184/05 u najkraćem mogućem roku,
ali ne duljem od šest (6) mjeseci, računajući od prvog idućeg dana nakon objave
ove odluke u »Narodnim novinama«.
III. Na temelju članka 63. stavka 3. Ustavnog zakona o Ustavnom sudu Republike
Hrvatske (»Narodne novine«, broj 99/99., 29/02. i 49/02. – pročišćeni tekst),
određuje se primjerena naknada zbog povrede ustavnog prava iz članka 29. stavka
1. Ustava Republike Hrvatske (»Narodne novine«, broj 41/01. – pročišćeni tekst)
podnositeljima ustavne tužbe:
– I. M. iz K. Š., u iznosu od 10.500,00 kuna i
– M. M. iz K. Š., u iznosu od 10.500,00 kuna.
IV. Naknada iz točke III. izreke ove odluke bit će isplaćena iz državnog
proračuna u roku od tri mjeseca od dana podnošenja zahtjeva podnositelja
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Podnositelji ustavne tužbe, na temelju članka 63. Ustavnog zakona o Ustavnom
sudu Republike Hrvatske (»Narodne novine«, broj 99/99., 29/02. i 49/02. –
pročišćeni tekst, u daljnjem tekstu: Ustavni zakon) podnijeli su 4. srpnja 2005.
godine ustavnu tužbu radi duljine parničnog postupka.

ČINJENICE VAŽNE ZA USTAVNOSUDSKI POSTUPAK

2. Dana 14. studenoga 1994. godine M. M. i I. M. podnijeli su tužbu radi naknade
štete Općinskom sudu u Splitu, protiv tuženika »C.« o. d.d. iz Z.
Do 5. studenoga 1997. godine u dva je navrata donijeta presuda suda prvog
stupnja. Drugu od tih presuda Županijski sud u Splitu ukinuo je rješenjem od 3.
srpnja 1998. godine.
Predmet je zatim ustupljen Općinskom sudu u Kaštel Lukšiću.
Pred tim sudom ročišta su održana 13. listopada i 8. prosinca 1999. godine, te
28. siječnja, 28. travnja, 19. svibnja i 22. rujna 2000. godine, kada je
zaključena glavna rasprava i donijeta presuda. Protiv te presude izjavljena je
žalba, te je Županijski sud u Splitu rješenjem od 7. lipnja 2002. godine presudu
ukinuo i predmet vratio na ponovni postupak sudu prvog stupnja.
Općinski sud u Kaštel Lukšiću održao je ročište 27. rujna 2002. godine, kada je
odlučeno provesti liječničko vještačenje. Vještak je predao nalaz i mišljenje
17. siječnja 2003. godine.
Ročište je održano 19. ožujka 2003. godine, kada je odlučeno provesti
poljoprivredno vještačenje. Vještak je predao nalaz i mišljenje 10. srpnja 2003.
godine.
Ročišta su održana 24. rujna, 14. i 28. listopada, te 28. studenoga 2003. godine
kada je glavna rasprava zaključena i donijeta presuda.
Na presudu su stranke izjavile žalbu, te je Županijski sud u Splitu presudu
ukinuo rješenjem od 1. prosinca 2005. godine.
Općinski sud u Kaštel Lukšiću proveo je ročište 28. ožujka 2006. godine.

PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u odredbi članka 29. stavka 1. Ustava Republike
Hrvatske i odredbama članka 63. Ustavnog zakona.

*Ustavna tužba je osnovana.*
4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Prvostupanjski parnični postupak započeo je 14. studenoga 1994. godine tužbom
podnijetom Općinskom sudu u Splitu radi naknade štete.
Međutim, duljina postupka uzima se u razmatranje od 5. studenoga 1997. godine
kada je stupio na snagu Zakon o potvrđivanju Konvencije za zaštitu ljudskih
prava i temeljnih sloboda i Protokola broj 1, 4, 6, 7, 11, 12 i 13 uz Konvenciju
za zaštitu ljudskih prava i temeljnih sloboda (»Narodne novine – Međunarodni
ugovori«, broj 18/97., 6/99. – pročišćeni tekst, 8/99. – ispravak i 14/02., u
daljnjem tekstu: Zakon o potvrđivanju Konvencije), koja Konvencija u članku 6.
stavku 1. jamči, između ostalog, i pravo na suđenje u razumnom roku.
Ustavna tužba podnijeta je 4. srpnja 2005. godine, a do tog dana postupak nije
pravomoćno okončan pa Ustavni sud utvrđuje da je do dana podnošenja ustavne
tužbe postupak trajao ukupno deset (10) godina, sedam (7) mjeseci i dvadeset
(20) dana, a nakon stupanja na snagu Zakona o potvrđivanju Konvencije pa do dana
podnošenja ustavne tužbe postupak je trajao sedam (7) godina, sedam (7) mjeseci
i dvadeset devet (29) dana.

4.2. POSTUPANJE NADLEŽNOG SUDA

Ustavni sud je utvrdio da se u razmatranom razdoblju postupak najprije vodio
pred Županijskim sudom u Splitu i Općinskim sudom u Kaštel Lukšiću.

4.3. PONAŠANJE PODNOSITELJA USTAVNE TUŽBE(TUŽITELJA U PARNIČNOM POSTUPKU)

Ocjena je Ustavnog suda da podnositelji nisu doprinijeli duljini trajanja
postupka.

4.4. SLOŽENOST SUDSKOG PREDMETA

Iz spisa predmeta razvidno je da dosadašnji tijek sudskog postupka ne ukazuje da
se radi o složenom predmetu.

OCJENA USTAVNOG SUDA

5. Ustavni sud je utvrdio da u razmatranom razdoblju u postupku nije bilo duljih
zastoja, ali da se ukupno trajanje postupka ne može smatrati razumnim. Imajući u
vidu ukupnu duljinu postupka Ustavni sud utvrđuje da je postupanje sudova
neučinkovito, te je stoga dugim trajanjem parničnog postupka podnositeljima
povrijeđeno ustavno pravo da zakonom ustanovljeni neovisni i nepristrani sud u
razumnom roku odluči o njegovim pravima ili obvezama, koje je zajamčeno člankom
29. stavkom 1. Ustava Republike Hrvatske.
Stoga je, u smislu odredbe članka 63. stavka 2. Ustavnog zakona, odlučeno kao
pod točkama I. i II. izreke odluke.
6. Sukladno odredbi članka 63. stavka 3. Ustavnog zakona, odlučeno je kao u
točkama III. i IV. izreke ove odluke.
Visinu naknade zbog povrede ustavnog prava na donošenje odluke u razumnom roku,
Ustavni sud utvrđuje uzimajući u obzir okolnosti svakog pojedinog predmeta uz
istodobno uvažavanje ukupnih gospodarskih i socijalnih prilika u Republici
Hrvatskoj.
7. Odluka o objavi (točka V. izreke) temelji se na odredbama članka 29. Ustavnog
zakona.
8. Predsjednik Općinskog suda u Kaštel Lukšiću dužan je dostaviti Ustavnom sudu
pisanu obavijest o datumima donošenja i otpreme odluke najkasnije osam (8) dana
od dana njene otpreme, a najkasnije osam (8) dana od isteka roka određenog u
točki II. izreke ove odluke. Ovaj nalog temelji se na članku 31. stavcima 4. i
5. Ustavnog zakona.

Broj: U-IIIA-2902/2005
Zagreb, 2. svibnja 2006.

USTAVNI SUD REPUBLIKE HRVATSKE
Predsjednica Vijeća
**dr. sc. Jasna Omejec**, v. r.

Odluka, NN 59/2006-1437
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)